骊山老姥赐李密火星剑图歌
汪克宽 (Yuan)
蒲山锐额千年客，蒲鞯跨犊行无迹。挂角青编一束书，梦对重瞳意相得。昆吾宝匣三尺水，火星烱烱精光起。花冠仙姥授神奇，拜起仓皇惊更喜。巩南歃血盟玉槃，龙舟锦缆诛疵瘢。折简唐公结昆弟，威棱六月严霜寒。岂知不学万人敌，雄才空觉乾坤窄。九卿裂地藏雕弓，稠桑土蚀铜花碧。岧峣古树苍玉林，丹崖惨淡霾轻阴。龙津风云歘尔化，未须感慨荆轲心。